સુખપુર ગામથી આગળ પાંચ કિલોમીટર દૂર વડોદરા જિલ્લાના સાવલી તાલુકાનું વાધવા ગામ છે. અહીં પણ સુખપુરની જેમ પાકા મકાનોમાં તિરાડો પડી ગઈ છે. જોકે આ ગામથી ખાણો થોડી દૂર છે તેથી કેટલાંક મકાનોને જ નુકસાન થયું છે. વાધવા ગામના કેશુભાઈ ચૌહાણના નવા ઘરમાં તિરાડો પડી ગઈ છે. હાલમાં તેમણે સિમેન્ટથી તિરાડો પૂરી દીધી છે, પરંતુ તિરાડો પડવાનો અંત આવતો નથી. કેશુભાઈ કહે છે, “કેટલી તિરાડો પૂરીએ, દરરોજ વિસ્ફોટ થાય છે અને ધ્રુજારી આવે છે. અધિકારીઓ અને ક્વોરી માલિકોની મિલીભગતમાં અમારું કોઈ સાંંભળતું નથી. હવે અમને આ બધું ફાવી ગયું છે.”